## El Consell aprova incorporar unitats de la Generalitat al sistema de seguiment del Ministeri d'Interior sobre els casos de violència de gènere

*** L’objectiu de la mesura és garantir la coordinació de les actuacions posades en marxa per a la protecció de les víctimes
* El sistema VioGén integra la informació policial, judicial i penitenciària, clau per als diversos operadors que intervenen en la protecció institucional**

El Consell ha aprovat un conveni amb la Secretaria d’Estat de Seguretat del Ministeri de l’Interior per a incorporar unitats de la Generalitat al sistema de seguiment integral dels casos de violència de gènere (sistema VioGén).

L’objectiu és garantir el necessari seguiment i coordinació de les actuacions posades en marxa per a la protecció de les víctimes.

El conveni establix la coordinació i col·laboració entre les dos administracions per a la incorporació del personal usuari adscrit als diferents òrgans, entitats, organismes i unitats de la Comunitat Valenciana competents en este àmbit al Sistema de Seguiment Integral en els casos de Violència de Gènere, així com la formació i especialització d’estos professionals per part de la Generalitat.

L’aplicació informàtica del Ministeri de l’Interior que dona suport al Sistema de Seguiment Integral dels casos de Violència de Gènere constituïx un instrument bàsic per a integrar la informació policial, judicial i penitenciària sobre este fenomen i les seues circumstàncies.

Esta aplicació també és fonamental per a fer la valoració del nivell de risc de noves agressions, per a graduar les respostes i les mesures policials de protecció i per a proporcionar esta informació als diversos operadors que intervenen en la protecció institucional.

El conveni, que té una duració de quatre anys, establix una comissió de seguiment constituïda per dos representants de la Secretaria d’Estat de Seguretat i per dos persones representants de la Comunitat Valenciana.

Fecha: 30/12/2024